**METODICKO-PEDAGOGICKÉ CENTRUM**

Regionálne pracovisko Trenčín

Pod Sokolicami 14, 911 01 Trenčín

 Regionálna organizácia v Trenčíne

**TLAČOVÁ SPRÁVA**

**TRENČÍN, 15. 4. 2016**

**Študenti budú hľadať krásy a zaujímavosti kraja**

 **a zapojiť sa do literárnej súťaže**

**Čím pozoruhodným zaujať návštevníka nášho kraja, čo zaujímavé mu ukázať, na čo ho upozorniť, nad tým budú rozmýšľať školáci a študenti základných a stredných škôl Trenčianskeho kraja. Keď svoje nápady, tipy, doplnené aj osobným vyznaním a vzťahom, aký majú k určitému miestu, stavbe, pamiatke, lokalite napíšu a pošlú do literárnej súťaže, môžu aj vyhrať zaujímavé ceny.**

Trenčiansky školáci budú opäť súťažiť v literárnej tvorbe. Téma tohtoročnej literárnej regionálnej súťaže znie Prezentácia môjho regiónu ako šanca na zviditeľnenie Slovenska v období slovenského predsedníctva v rade Európskej únie.

Pri príležitostispoločensky významnej udalosti, ktorým je historicky prvé slovenské predsedníctvo v Rade Európskej únie súťaž vyhlásilo Metodicko-pedagogické centrum, regionálne pracovisko Trenčín spolu s Regionálnou organizáciou Slovenského syndikátu novinárov v Trenčíne dňa 15. apríla 2016.

„*Regionálna súťaž má dve vekové kategórie a je určená žiakom šiesteho až deviateho ročníka základných škôl,  žiakom primy až kvarty osemročného štúdia gymnázií a študentom všetkých typov stredných škôl kraja. Súťažný príspevok musí byť individuálnym dielom žiaka, nie kolektívnou prácou triedy. Súťaž je bezpostupová*,“ približuje kritériá súťaže riaditeľka regionálneho pracoviska MPC v Trenčíne Miroslava Jakubeková.

Ako doplnila predsedníčka RO SSN v Trenčíne Ľuboslava Sedláková, cieľom súťaže je, aby sa žiaci zamysleli nad tým, čo interesantné v ich okolí by chceli prezentovať širšej verejnosti. „*Ich zadaním je napísať beletrizovaný príbeh, vzťahujúci sa k určitému miestu v regióne, ku ktorému majú nejaký osobitný vzťah, s ktorým súvisí ich vlastný zážitok, alebo o ktorom poznajú zaujímavý príbeh. Dôležité je zaujať a motivovať návštevníka k návšteve regiónu*. *Predstaviť ho ako turisticky zaujímavú destináciu a možno upozorniť aj na menej známe, či dokonca zabudnuté miesta*,“ dodala.

Termín na odovzdanie prác je 15. máj 2016. Hodnotiť ich bude komisia zložená z učiteľov slovenského jazyka a literatúry a  novinárov z Regionálnej organizácie SSN v Trenčíne. Slávnostné vyhodnotenie a odovzdanie cien sa uskutoční ešte do konca školského roka.

Spolupráca MPC a RO SSN pokračuje už druhý rok. Vlani, pri príležitosti Roku Ľudovíta Štúra vyhláseného v roku dvestého výročia jeho narodenia zorganizovali rovnako literárnu súťaž.

Súťažiaci zaslali celkom šesť desiatok prác, ktoré sa obsahovo týkali Ľudovíta Štúra a jeho vzťahu k trenčianskemu regiónu.